
Dette dokumentet er basert på strateginotatet for perioden fram til 2010, og er en tydeliggjøring av de mål og framdriftsplaner som skal gjelde i perioden fram til 2005. 

Ambisjonen er at Universitetet i Tromsø skal videreutvikle forskningsmiljøene med flere grupper i den internasjonale forskningsfronten. Visjonen er at den nordlige landsdelen gjennom Universitetet skal være en framtredende region innen forskningsbasert kunnskaps- og kompetansebygging.

Universitetets hovedutfordring er å skape forskningsresultater og tilføre arbeids​kraft av høy kvalitet til et samfunn i omstilling. Natur- og samfunnsmessige endringsprosesser reiser problemstillinger som det er universitetets oppgave å belyse. Globalisering, regionalisering og modernisering gjør at samfunnet dras mellom tilhørighet og oppbrudd, tradisjon og fornyelse. Dette stiller krav til ny kunnskap om kulturendringer, urfolksspørsmål, politiske ramme​betingelser og helsemessige utfordringer. En dypere forståelse av naturmiljøet er et viktig grunnlag for å forstå samfunns​messige endringer. Universitetet i Tromsø skal utnytte de naturlige forutsetninger det har og satse strategisk på forskning innenfor følgende felt: marine fag, biologi, medisin, teknologi, fysikk, samisk-/urfolksspørsmål og språk. For samtlige felt vil den nordlige og arktiske dimensjonen være framtredende. I tiden framover vil også skjæringsfeltene biomarin, biomedisin, telemedisin og flerkulturelle forhold være viktige satsings​områder for Universitetet.
Hovedmålet for forskningen ved Universitetet i Tromsø er å utvikle flere toppmiljøer innenfor de strategiske satsingsområdene. Delmålene som skal bidra til å gjøre forskningsinstitusjonen mer synlig nasjonalt og internasjonalt er:

· vitenskapelige publisering økt med 20% 

· doktorgrader økt med 20 %

· eksterne forskningsmidler økt med 25% 

· minst to nye større forskningssentre

For å nå disse målene vil Universitetet stimulere innsatsen i de enkelte fagmiljøene gjennom:

· prioritere ressurser til de strategiske satsningsområdene

· oppfølging av anbefalingene i den nasjonale  doktorgrads​evalueringen 

· utviklingsmidler til tverrfaglige og/eller eksterne forskningsprosjekter

Hovedmålet for utdanningen ved Universitetet i Tromsø er å legge best mulig til rette for god og framtidsrettet utdanning og å befeste posisjonen som breddeuniversitet. Delmålene som skal bidra til dette er:

· gjennomføre kvalitetsheving av undervisnings- og veiledningstilbudet

· øke studiepoengproduksjonen med 20 % 

· øke studentutvekslingen til 10% av studenttallet

· øke antallet videreutdanningsstudenter fra 1000 til 2500

For å nå målene vil Universitetet arbeide for økt utviklings- og undervisningsinnsats gjennom å:

· legge til rette for en tettere og mer målrettet oppfølging av den enkelte student

· etablere nyskapende studietilbud med tverrfaglig profil

· utvikle nye masterprogrammer som er internasjonalt konkurransedyktige 

· revidere retningslinjene for arbeidstid med fokus på fleksibilitet

· legge til rette for utvikling av videreutdanningstilbud i fagmiljøene

· legge til rette for en sterkere informasjonsteknologisk profil integrert i fagene

· sikring av rekruttering til klassiske skolefag som språk, litteratur og realfag

Hovedmålet for Universitetets formidlingsaktivitet er å viderebringe forskningsbasert kunnskap for å bidra til å sikre allmennhetens kunnskapsplattform og samtidig være brukerrettet i forhold til enkeltpersoner, grupper og organisasjoner, som etterspør kunnskapen i sitt daglige virke. Formidling av aktivitetene ved Universitetet er også strategisk viktig i forhold til å synliggjøre samfunnsrelevansen og skape allmenn forstå​else for virksomheten. Universitetet vil i de kommende år legge til rette for en styrking av formidlings​aktiviteten og andre sider ved intern og ekstern kommunikasjon.

En større grad av fleksibilitet for å møte framtidige utfordringer er viktig i organiseringen av Universitetet i Tromsø. Samtlige ansatte ved institusjonen skal ha et fornyet fokus på primær​aktivitetene gjennom:

· faglig og administrativ ledelsesutvikling

· styrking av arbeidet med rekruttering av kvinner til vitenskapelige toppstillinger

· legge til rette for bedre teknisk og administrativ støtte til faglige funksjoner

· utvikling og endring av organisasjonen

Planlegging og oppstart av andre byggetrinn av Medisin- og helsefagbygget, samt igangsetting av plan​arbeidet for flytting av Universitetsmuseet og fysikkmiljøet til Breivika er prioriterte og nødvendige oppgaver i en videre utbygging av Universitetet.

Dersom landsdelen skal framstå som kunnskaps- og kompetansebygger på internasjonalt nivå, må Universitetet i Tromsø være pådriver for samarbeidet mellom utdannings​institusjonene i Nord-Norge. Universitetet skal være en aktiv samarbeidspartner for forvaltning og næringsliv og slik være en viktig aktør i kultur- og samfunnslivet i landsdelen. Visjonen innebærer at Universitetet i Tromsø skal være en attraktiv arbeidsplass som oppfattes som den beste arena for forskning, undervisning, innovasjon og kompetansebygging. 

